钦定古今图书集成/理学汇编/学行典/第179卷 > 尹伯奇
## 钦定古今图书集成/理学汇编/学行典/第179卷 > 尹伯奇

按《水经注》，扬雄《琴清英》曰：“尹吉甫子伯奇，至孝。后母
谮之，自投江中，衣苔带藻，忽梦见水仙赐其美药。惟
养亲，扬声悲歌，船人闻之而学之。吉甫闻船人之声，
疑似伯奇，援琴作《子安之操》。”

按《琴操》，尹吉甫之子伯奇无罪，为母所谗而见逐，乃
集芰荷以为衣，采楟花以为食，晨朝履霜，自伤见放，
于是以援琴鼓之而作此操，曲终投河而死。词曰：“朝
履霜兮采晨寒，考不明其心兮信谗言，孤恩别离兮
摧肺肝，何辜皇天兮遭斯愆，痛殁不同兮恩有偏，谁
能流顾兮知我冤。”

按《列女传》：伯奇至孝，事后母，母取蜂去毒，系于衣上。
伯奇前欲去之，母便大呼曰：“伯奇牵我。”吉甫见疑，伯
奇自死。